
Angajarea studenţilor doctoranzi ca asistenţi universitari pe perioadă determinată

In conformitate cu Nota nr.2591/DGJRPPS/14.10.2025, ȋnregistrată la Universitatea Tehnică „Gheorghe Asachi” din Iaşi sub numărul 39457/16.10.2025, studenţii doctoranzi pot fi angajaţi ca asistenţi universitari pe perioadă determinată, calitatea de angajat pe perioadă determinată fiind un accesoriu al calităţii de student doctorand, dobândită in urma concursului de admitere la studiile universitare de doctorat. 

Pentru angajare vor fi parcurse următoarele etape:
a) In şedinţă de department, pe baza evaluărilor privind suplinirea posturilor/ fracţiunilor de posturi vacante, temporar vacante, vacantabile în cursul anului universitar sau rezervate şi care nu pot fi acoperite cu personal didactic propriu, titular sau asociat, se analizează şi avizează propunerile de angajare a unor studenţi doctoranzi ca asistenţi universitari pe perioadă determinată.
b) Doctoranzii întocmesc un dosar, pe care îl depun la decanatul facultăţii, în vederea discutării şi avizării în Consiliul facultăţii, în termen de 5 zile lucrătoare de la comunicare. Dosarul conţine:

· cerere (înregistrată la Registratura universităţii) adresată Rectorului universităţii, în care solicitantul precizează poziţia postului din Statul de funcţii al departamentului;

· extras din procesul - verbal al şedinţei de departament care să reflecte discuţiile şi avizul favorabil al departamentului;

· curriculum vitae, cu menţionarea explicită a unor activităţi anterioare asemănătoare cu acelea care vor fi desfăşurate;

· lista de lucrări/ realizări ştiinţifice;
· adeverinţă de la Scoala doctorală care să ateste statutul de student doctorand.

c) Analiza dosarelor este efectuată de o comisie aprobată de Consiliul Facultăţii, formată din cel puţin trei membri ai Consiliului Facultăţii, dintre care cel puţin unul este din departamentul vizat. Consiliul Facultăţii numeşte ca preşedinte al comisiei pe unul dintre membri.

d) Comisia de analiză întocmeşte câte un referat pentru fiecare dosar, în finalul căruia propune avizarea, favorabilă sau nefavorabilă. Referatul comisiei face parte din dosarul analizat.

e) După prezentarea, discutarea şi avizarea favorabilă în Consiliul facultăţii, dosarul se completează cu un extras din procesul - verbal al şedinţei Consiliului facultăţii şi se înaintează la Rectorat, pentru prezentare şi aprobare în Consiliul de Administraţie şi Senatul Universităţii Tehnice "Gheorghe Asachi" din Iaşi.  

